Gnaeus Julius Agricola
Store norske leksikon,Historie,Verdens historie og samtidshistorie,Europa,Romerrikets historie,Biografier i Romerrikets historie
Gnaeus Julius Agricola var en romersk statsmann og feltherre, som særlig er kjent gjennom sin svigersønn Tacitus' biografi om ham. Biografien er bevart i sin helhet. Han gjorde krigstjeneste i Britannia og var senere kvestor i den romerske provinsen Asia. Han ble konsul i 76 evt., før han ble stattholder i Britannia.
Under Agricolas sjuårige styre (77-84) i Britannia utbredte og sikret han romernes herredømme. Han ble for sin innsats hedret med den høyeste militære hedersbevisningen, ornamenta triumphalia. Tacitus beskriver også hvordan han bevisst gikk inn for å utbre romersk språk og kultur blant britene, i det som er beskrevet som romanisering. Agricola ble imidlertid kalt tilbake av keiser Domitian rundt 85 evt., ifølge Tacitus fordi keiseren var sjalu. Agricola levde deretter tilbaketrukket til sin død. Les mer i Store norske leksikon Publius Cornelius Tacitus Domitian Britannia Romerriket Romerrikets historie